เทศบัญญัติเทศบาลตำบลทะเลทรัพย์ เรื่อง การลดหย่อนที่ดินในเขตเทศบาลที่ไม่ต้องเสียภาษีบำรุงท้องที่ พ.ศ. 2551

เทศบัญญัติเทศบาลตำบลทะเลทรัพย์
เทศบัญญัติเทศบาลตำบลทะเลทรัพย์
เรื่อง
การลดหย่อนที่ดินในเขตเทศบาลที่ไม่ต้องเสียภาษีบำรุงท้องที่
พ.ศ.
๒๕๕๑[๑]
 

โดยที่เป็นการสมควรกำหนดหลักเกณฑ์การลดหย่อนที่ดินในเขตเทศบาล
ที่ไม่ต้องเสียภาษีบำรุงท้องที่สำหรับการประเมินภาษีบำรุงท้องที่ในปีต่อไปให้สอดคล้องตามกฎหมาย

อาศัยอำนาจตามความในมาตรา ๒๒ (๒)
แห่งพระราชบัญญัติภาษีบำรุงท้องที่ พ.ศ. ๒๕๐๘ ซึ่งแก้ไขเพิ่มเติมโดยพระราชกำหนดแก้ไขเพิ่มเติมพระราชบัญญัติภาษีบำรุงท้องที่
พ.ศ. ๒๕๐๘ พ.ศ. ๒๕๒๔ และพระราชบัญญัติภาษีบำรุงท้องที่ แก้ไขเพิ่มเติมถึง (ฉบับที่
๓) พ.ศ. ๒๕๔๓ ประกอบมาตรา ๖๐ แห่งพระราชบัญญัติเทศบาล พ.ศ. ๒๔๙๖ แก้ไขเพิ่มเติมถึง
(ฉบับที่ ๑๒) พ.ศ. ๒๕๔๖ เทศบาลตำบลทะเลทรัพย์
โดยได้รับความเห็นชอบจากสภาเทศบาลตำบลทะเลทรัพย์และผู้ว่าราชการจังหวัดชุมพร
จึงตราเทศบัญญัติเทศบาลตำบลทะเลทรัพย์ขึ้นไว้ ดังต่อไปนี้

ข้อ ๑
เทศบัญญัตินี้เรียกว่า เทศบัญญัติเทศบาลตำบลทะเลทรัพย์
เรื่อง การลดหย่อนที่ดินในเขตเทศบาลที่ไม่ต้องเสียภาษีบำรุงท้องที่ พ.ศ. ๒๕๕๑

ข้อ ๒
เทศบัญญัตินี้ให้ใช้บังคับในเขตเทศบาลตำบลทะเลทรัพย์
เมื่อได้ประกาศไว้โดยเปิดเผย ณ สำนักงานเทศบาลตำบลทะเลทรัพย์ แล้วเจ็ดวัน

ข้อ ๓
ให้ยกเลิก ข้อบังคับตำบล
เรื่อง กำหนดเกณฑ์การลดหย่อนที่ดินที่ไม่ต้องเสียภาษีบำรุงท้องที่ พ.ศ. ๒๕๔๕
โดยบรรดาข้อบัญญัติ ข้อบังคับ กฎ ระเบียบ และคำสั่งอื่นใด
ที่ขัดหรือแย้งกับเทศบัญญัตินี้ ให้ใช้เทศบัญญัตินี้แทน

ข้อ ๔
ให้บุคคลธรรมดา
ซึ่งเป็นเจ้าของที่ดินแปลงเดียว หรือหลายแปลงที่อยู่ในจังหวัดชุมพร เขตเทศบาลตำบลทะเลทรัพย์
และใช้ที่ดินนั้นเป็นที่อยู่อาศัยของตน เป็นที่เลี้ยงสัตว์ของตน
หรือประกอบกสิกรรมของตน
ให้ลดหย่อนที่ดินในเขตเทศบาลไม่ต้องเสียภาษีบำรุงท้องที่ได้ไม่เกินหนึ่งไร่
กรณีที่ดินในเขตเทศบาลตำบลทะเลทรัพย์ที่มีสิ่งปลูกสร้างและใช้สิ่งปลูกสร้างนั้นเป็นสถานการค้าหรือให้เช่า
ไม่ได้รับการลดหย่อนสำหรับส่วนของที่ดินที่มีสิ่งปลูกสร้างที่ใช้เป็นสถานการค้าหรือให้เช่านั้น
ในกรณีที่บุคคลธรรมดาหลายคนเป็นเจ้าของที่ดินร่วมกัน
ให้ได้รับการลดหย่อนรวมกันตามเกณฑ์ที่กำหนดไว้ในวรรคหนึ่ง

ข้อ ๕
ให้นายกเทศมนตรีตำบลทะเลทรัพย์
มีหน้าที่รักษาการให้เป็นไปตามเทศบัญญัตินี้


ประกาศ
ณ วันที่ ๒๒ มกราคม พ.ศ. ๒๕๕๒
สัมฤทธิ์
คงชนะ
นายกเทศมนตรีตำบลทะเลทรัพย์




















ปริยานุช/ผู้จัดทำ
๑๔
พฤษภาคม ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๖๖ ง/หน้า ๙๑/๔ พฤษภาคม ๒๕๕๒